Sumpah-sumpah

Sumpah-sumpah (juga: sesumpah, ) atau kameleon (Jawi: ) adalah jenis reptilia dalam keluarga Chamaeleonidae dikenali dari kebolehan bertukar warna mengikut keadaan sekeliling; sebanyak 202 spesies dari keluarga ini diketahui setakat Jun 2015. Cicak-cicak dalam keluarga ini bertaburan luas pelbagai habitat hutan hujan ke gurun di benua Afrika, Madagaskar, selatan Eropah sampailah ke Sri Lanka di selatan Asia.

Penamaan 
Nama sumpah-sumpah dan sesumpah pada asalnya diberikan kepada sejenis mengkarung spesies Bronchocela cristatella (atau sinonimnya Calotes cristatellus) kerana penampakan cicak itu yang sering membuka tutup mulutnya secara laju seakan mengucap sumpahan. Nama cicak Bronchocela ini kemudiannya dikait bertindihan kepada cicak Chamaeleonidae kerana kedua-dua jenis cicak ini berkebolehan sama bertukar warna kulit sendiri.

Nama kameleon pula menyerap bahasa Latin , dipinjam dari kata Yunani  khamailéōn menggabungkan  khamaí "tanah" dan  léōn "singa" dari bentuk jambul kepala haiwan ini yang menegak menyerupai bulu surai seekor singa jantan lalu dinamakan sedemikian oleh masyarakat Akkadia yang mula-mula mengetahui haiwan ini.

Ciri fizikal 
Sesumpah mempunyai bebola mata yang mampu digerakkan sendirian berpusingan seluruh 360 darjah; penglihatan ini ditumpukan melalui suatu lubang mata manakala sebahagian besar mata lain tertutup kerana tercantumnya kedua-dua kelopak atas dan bawah mata. Haiwan ini dapat melihat tidak sahaja dalam persekitaran bercahaya tampak malah juga bercahaya ultraungu.

Kebolehan bertukar warna 
Sesumpah mempunyai dua lapisan bawah kulit yakni satu lapisan kromatofor berpigmen dan satu lapisan iridofor mengandungi nanohablur guanina di bawahnya. Hablur-hablur guanina ini digerakkan agar mengubah struktur membolehkan pemantulan panjang gelombang dari cahaya luar menampakkan warna diubah. Pelbagai spesies kameleon mengubah warna dan corak sepanjang spektrum kemerahan, kekuningan, kebiruan sampai keunguan.

Sesumpah menukar warna kulit kerana pelbagai tujuan termasuk:
 penyamaran
 menyesuaikan diri dengan perubahan pada cuaca dan suhu persekitaran diduduki (misalnya menggelap untuk menyerap haba memanaskan diri)
 menandakan emosi diri kepada haiwan-haiwan lain sekawanan: warna terang menunjukkan rasa agresif atau marah

Tabiat

Pemakanan 
Sesumpah ini lazim memakan serangga namun ada juga spesies-spesies lebih besar yang berkebolehan memakan cicak lain mahupun anak burung.

Rujukan 

Cicak
Haiwan yang boleh berubah warna